b'\n_START_ARTICLE_\nRegilluse j\xc3\xa4rve lahing\n_START_SECTION_\nTaust\n_START_PARAGRAPH_\nLatiinide liitu kuuluvate Rooma endiste liitlaste poolse sissetungi oht t\xc3\xb5i kaasa Aulus Postumius Albus Regillensise diktaatoriks m\xc3\xa4\xc3\xa4ramise._NEWLINE_Lahingu toimumise t\xc3\xa4pne aasta ei ole selge ja seda juba antiikajast alates. Titus Livius paigutab lahingu aastasse 499 eKr, kuid mainib samas, et m\xc3\xb5ned tema allikad viitavad sellele, et lahing toimus Postumiuse konsuliks olemise ajal aastal 496 eKr.  Teine selle ajaj\xc3\xa4rgu t\xc3\xa4htsam allikas on Dionysios Halikarnassosest, kes paigutab lahingu samuti aastasse 496 eKr. Kaasaegsed autorid on pakkunud v\xc3\xa4lja ka aastad 493 eKr ja 489 eKr._NEWLINE_Regilluse j\xc3\xa4rv asus Rooma ja Tusculumi vahel asunud vulkaanikraatri j\xc3\xa4\xc3\xa4nukis. 4. sajandiks eKr oli j\xc3\xa4rv kuivendatud._NEWLINE_Titus Liviuse j\xc3\xa4rgi oli latiinide naaberh\xc3\xb5im volsci (elasid Latiumist l\xc3\xb5unas) kogunud v\xc3\xa4gesid, et saata need latiinidele Rooma vastu appi, kuid kuna Rooma diktaator kiirustas lahingusse, ei j\xc3\xb5udnud need abiv\xc3\xa4ed \xc3\xb5igel ajal kohale.\n_START_SECTION_\nLahing\n_START_PARAGRAPH_\nRooma jalav\xc3\xa4ge juhtis diktaator Postumius ja Rooma ratsav\xc3\xa4e eest vastutas Titus Aebutius Elva. Latiinide liidu poolelt saatis kuningas Lucius Tarquinius Superbust tema vanim ja viimane sel hetkel elus olnud poeg Titus. Lahingu kohta on kirjutatud, et just tagandatud Tarquiniuste kohalolu pani roomlasi v\xc3\xb5itlema kirglikumalt kui \xc3\xbcheski varasemas lahingus._NEWLINE_Juba lahingu varajases staadiumis sai kuningas Tarquinius Superbus diktaator Postumiust r\xc3\xbcnnates vigastada. Titus Aebutius Elva r\xc3\xbcndas latiinide Mamiliust ja m\xc3\xb5lemad said haavata \xe2\x80\x93 esimene k\xc3\xa4tte ja latiinide diktaator rinda. Aebutius pidi seej\xc3\xa4rel lahinguv\xc3\xa4ljalt taanduma ja oma v\xc3\xa4gesid distantsilt juhtima. Latiine juhtinud kuninga s\xc3\xb5durid, kelle hulka kuulusid paljud Roomast v\xc3\xa4lja saadetud roomlased, hakkasid vabariigi v\xc3\xa4gede \xc3\xbcle domineerima. Roomlastele langes osaks ka tagasil\xc3\xb6\xc3\xb6k kui Marcus Valerius Volusus (konsul aastal 505 eKr) tapeti Titus Tarquiniuse r\xc3\xbcndamise ajal odaga. Ent Postumius t\xc3\xb5i ihukaitsev\xc3\xa4est lahingusse v\xc3\xa4rskeid v\xc3\xa4gesid ja peatas linnast pagendatute edenemise._NEWLINE_Vahepeal r\xc3\xbcndas Titus Herminius Aquilinus, kes oli kogunud kuulsust vanima teadaoleva Rooma silla Pons Sublicius kaitsel ohvitser Horatius Coclese k\xc3\xb5rval v\xc3\xb5ideldes ja kes oli olnud konsul aastal 506 eKr, latiinide Mamiliust ja tappis ta. Kuid p\xc3\xbc\xc3\xbcdes langenud vaenlaselt r\xc3\xb6\xc3\xb6vsaaki koguda, tapeti Herminius viskodaga. Kuna lahingu tulemus oli kahtluse all, k\xc3\xa4skis Postumius ratsameestel hobustelt maha tulla ja jalgsi r\xc3\xbcnnata, sundides seel\xc3\xa4bi latiinid taganema ja vallutades nende laagri. Tarquinius ja latiinide armee h\xc3\xbclgasid s\xc3\xb5jav\xc3\xa4lja ja tulemuseks oli roomlaste kindel v\xc3\xb5it. Postumius naasis \xc3\xbches armeega Rooma, kus diktaator oma triumfi ka t\xc3\xa4histas._NEWLINE_Levinud legendi j\xc3\xa4rgi v\xc3\xb5itlesid roomlaste k\xc3\xb5rval ka dioskuurid Kastor ja Polydeukes, kes oli end muundanud kaheks nooreks ratsav\xc3\xa4elaseks. Postumius andis k\xc3\xa4su ehitada Rooma foorumisse nende auks tempel kohta, kus nad olid oma hobuseid jootnud._NEWLINE_19. sajandil \xc3\xbclistas lahingut oma poeemis Suurbritannia ajaloolane ja poliitik Thomas Macaulay. Tegemist oli \xc3\xbche osaga teosest "Lays of Ancient Rome".'